ชาวบ้านจุกแบงก์ลดมูลค่าหลักประกันลง
จ๊าก ธปท.เผยธนาคารพาณิชย์ปรับลดมูลค่าหลักประกัน สำหรับการกู้ซื้อบ้านเดี่ยว พร้อมที่ดินลง 0.3%
6 มิ.ย. 2555

จ๊าก ธปท.เผยธนาคารพาณิชย์ปรับลดมูลค่าหลักประกัน สำหรับการกู้ซื้อบ้านเดี่ยว พร้อมที่ดินลง 0.3% 
ธนาคารแห่งประเทศไทย (ธปท.) รายงานดัชนีราคาที่อยู่อาศัยงวดสิ้นเดือน เม.ย. พบว่า ธนาคารให้ราคาหลักประกันในการมาขอสินเชื่อ สำหรับบ้านเดี่ยวพร้อมที่ดิน ลดลงเฉลี่ย 0.3% เมื่อเทียบกับระยะเดียวกันปีก่อน ขณะที่ในเดือน มี.ค.ปีนี้ยังให้มูลค่าหลักประกันบ้านเดี่ยว พร้อมที่ดินเพิ่มมีราคาเพิ่มขึ้น 0.9% 
อย่างไรก็ตาม สำหรับราคาทาวน์เฮาส์ พร้อมที่ดิน ธนาคารพาณิชย์ยังให้ราคาประเมินหรือการตีมูลค่าหลักประกันเพิ่มขึ้น 2.6% เมื่อเทียบกับช่วงเดียวกันปีก่อน แต่ลดลงจากเดือน มี.ค.ที่ผ่านมาที่ธนาคารเคยให้ราคาเพิ่มขึ้น 3.3% 
ด้านราคาประเมินมูลค่าหลักประกัน ที่เป็นอาคารชุดหรือคอนโด มิเนียม ซึ่งธนาคารพาณิชย์ก็ยังตีราคาให้เพิ่มขึ้น 7.2% เมื่อเทียบกับช่วงเดียวกันปีก่อน แต่ก็ลดลงจากเดือนก่อนหน้าที่เคยให้ราคาเพิ่มขึ้น 8.1%
สำหรับราคาที่ดินเปล่า ธนาคารพาณิชย์ยังตีราคามูลค่าหลักประกันในราคาที่เพิ่มขึ้น 5.6% เมื่อเทียบกับระยะเดียวกันปีก่อน แต่ก็ลดลงจากเดือนก่อนหน้าที่ธนาคารให้ราคา เพิ่มขึ้นถึง 6.9% 
นอกจากนี้ ธปท.ได้รายงานภาวะภาคอสังหาริมทรัพย์ในเดือนเม.ย. ว่า ภาคอสังหาริมทรัพย์ปรับตัวดีขึ้นตามการฟื้นตัวของเศรษฐกิจในประเทศ และตามความต้องการที่อยู่อาศัยปรับดีขึ้นต่อเนื่อง เห็นได้จากจำนวนที่อยู่อาศัยใหม่ที่ได้รับอนุมัติสินเชื่อจากธนาคารพาณิชย์ในเขตกรุงเทพฯ และปริมณฑลเพิ่มขึ้นจากเดือน 3.7% โดยเฉพาะเพิ่มขึ้นจากอาคารชุดเป็นสำคัญส่วนความต้องการที่อยู่อาศัยแนวราบ อย่างบ้านเดี่ยวหรือทาวน์เฮาส์ยังต่ำ เพราะคนยังรอดูสถานการณ์น้ำท่วมในปีนี้
รายงานข่าว ธปท. เปิดเผยว่า คาดว่าสาเหตุสำคัญที่ธนาคารตีมูลค่าหลักประกันการขอสินเชื่อราคาบ้านเดี่ยวหรือบ้านแนวราบราคาลดลง น่าจะเป็นเพราะกังวลปัญหาน้ำท่วม ที่ทำให้บ้านซึ่งเป็นหลักประกันในการกู้เงินเสียหาย